San Frantzisko Xabierkoaren katedrala (Hrodna)

San Frantzisko Xabierkoaren katedrala (bielorrusieraz: Кафедральны касцёл Святога Францішка Ксаверыя) Bielorrusiako Hrodna hirian dagoen katedral katolikoa da. Hasiera batean jesuiten eliza izan zen, baina 1991n katedral bihurtu zen, Hrodnako elizbarruti berria ezarri zenean. Gaur egun, Bielorrusiako lau basilika txikietako bat da. Historia Elizaren eraikuntza 1687an hasi zen, hiria Bi Nazioen Errepublikaren parte zenean, eta eraikuntza amaitu ondoren, Europako basilika barroko garrantzitsuenetako bat bihurtu zen. 1705ean, Teodor Potocki apezpikuak sagaratu zuen San Frantzisko Xabierkoaren omenez. Zeremonian Petri I.a Errusiako enperadorea eta Augusto II.a Poloniako erregea izan ziren. Hirurogei metroko luzera eta hogeita hamar metroko zabalera zuenez, Europako eliza handienetako bat izan zen. XVIII. mendean, jesuitek eraikina freskoekin, hainbat aldarerekin eta kupula barrokoekin apaindu zuten. Erretaulak balio artistiko handiko 70 eskultura baino gehiago zituen, 20 lehenengo mailan, 15 bigarrenean eta 14 hirugarrenean (horien artean, kontinenteen lau pertsonifikazio, bi lehoi, 14 aingeru, etab.) Jesuiten monasterioa 1773an desegin zen eta eraikina parroki-eliza bihurtu zen. Bigarren Mundu Gerran ez zuen kalte handirik jasan. 1960an ofizialki itxi zen elizkizun publikoetarako, eta 27 urtez ez zen aktibo izan. Sobietar agintariek museo edo kontzertu-areto bihurtzen saiatu ziren. Hala ere, jendea igandero joaten zen elizara otoitz egitera, eta mezak 1987an berrezarri ziren. 1990ean basilika txiki titulua eman zioten San Frantzisko Xabierkoaren elizari, eta urtebete geroago Hrodnako elizbarrutiko katedral bihurtu zen. Erreferentziak Kanpo estekak